3 कोचों में नहीं थी लाइट, नाराज यात्रियों ने हंगामा कर रोकी ट्रेन
कोचों में अंधेरा होने से गुस्साए यात्रियों ने हंगामा कर ट्रेन को रोक दिया। ट्रेन को बार-बार रुकता देख इलेक्ट्रिकल विभाग के कर्मचारियों को मौके पर बुलाया गया, इसके बाद लाइट ठीक हुईं। कोचों की लाइट ठीक होने के बाद ट्रेन को रवाना किया जा सका।
अमृतसर से चलकर नांदेड़ जाने वाली सचखंड एक्सप्रेस के एस-1, एस-2 और एस-3 में लाइट नहीं थी। ट्रेन दिल्ली से चलकर जब आगरा पहुंची तो कोचों में अंधेरा सा होने लगा। ट्रेन के आगरा पहुंचने पर यात्रियों ने इसकी शिकायत टीटीई को दी। टीटीई ने रेलवे प्रबंधन को कोचों की लाइट ठीक करने को कहा। आगरा रेलवे प्रबंधन ने ग्वालियर में कोचों की लाइट ठीक होने की बात कहकर ट्रेन को रवाना कर दिया। ट्रेन जब मुरैना स्टेशन पहुंची तो कोचों में कुछ भी दिखाई देना बंद हो गया। यात्रियों को अपनी बर्थ देखने में मोबाइल की रोशनी का उपयोग करना पड़ा। ट्रेन जब मुरैना से रवाना हुई तो परेशान यात्रियों ने चेन पुलिंग कर ट्रेन को रोक दिया। हंगामा होता देख मुरैना रेलवे स्टेशन पर इलेक्ट्रिकल विभाग के कर्मचारियों को बुलवाकर कोचों की लाइटें ठीक की गईं। इससे पहले आगरा से ग्वालियर स्टेशन पर कोचों में अंधेरा होने की सूचना दे दी गई थी। इस पर ग्वालियर रेलवे स्टेशन पर इलेक्ट्रिकल स्टाफ को बुलवा लिया गया था।
hin_Deva hin_Deva hin_Deva